Oudpolisieman help glo om winkel te beroof’n Oudpolisiesersant is saam met drie ander verdagtes in Mbombela in hegtenis geneem nadat ŉ winkel by die Illanga-winkelsentrum beroof is. (Foto: Verskaf / SAPD) ŉ Oudpolisiesersant is Maandag saam met drie ander verdagtes in Mbombela (Nelspruit), Mpumalanga, in hegtenis geneem nadat ŉ winkel vroeër die dag by die Illanga-winkelsentrum beroof is. Die verdagtes, almal tussen 30 en 39 jaar oud, staan nou tereg op aanklagte van sakeroof, die onwettige besit van vuurwapens en ammunisie, die besit van vermoedelik gesteelde goedere en die oortreding van verkeerswette. Die oudpolisiesersant was voorheen glo by die polisie se misdaadintelligensiekantoor in dié provinsie werksaam. Volgens brig. Selvy Mohlala, polisiewoordvoerder, het ’n groep gewapende verdagtes omstreeks 08:00 by die betrokke winkel ingestorm waar hulle werknemers gyselaar gehou en met kabelbinders vasgebind het. Die rowers het onder meer selfone, skootrekenaars, kontant en rekenaarbokse gebuit. ŉ Werknemer wat tydens die voorval in die toilet was, het hulp ontbied. Die naam van die winkel is nie deur die polisie bekendgemaak nie. ’n Oudpolisiesersant is saam met drie ander verdagtes in Mbombela in hegtenis geneem nadat ŉ winkel vroeër die dag by die Illanga-winkelsentrum beroof is. (Foto: Verskaf / SAPD) “Die winkelsentrum se veiligheidsbeamptes het vinnig gereageer en die verdagtes in ŉ hoek vasgekeer toe hulle met ŉ wit Toyota Corolla Quest van die toneel af probeer vlug het. Die voertuig het nie nommerplate of ŉ lisensieskyf gehad nie. “Die polisie in Nelspruit is in kennis gestel en dadelik na die toneel ontbied. Die verdagtes was tydens hul inhegtenisneming in besit van die goedere wat vermoedelik tydens die rooftog gesteel is. Daar is ook op twee vuurwapens met ammunisie beslag gelê.” Mohlala sê die verdagtes sal binnekort in die Nelspruit-landdroshof verskyn.